  Виталий Пронин Покчи классъёслы удмурт кылъя электрон учебникъёс Россиын - умойёсыз пӧлысь. Туэ пӧсьтолэзе соос вань эскеронъёс пыр ортчизы.Удмурт Элькунысь Прокуратура шуиз вал: удмурт кылъя учебникъёс федерал перечне пыртэмын ӧвӧл, озьыен школа партаос вылын но соос луыны кулэ ӧвӧл.- Учебникъёсты федерал перечне учебникъёсты пыртон понна, книга вӧзы одно ик лэсьтоно дышетон программа, дышетӥсьёслы методической пособие но электрон учебник, ӵапак берпуметӥез ик милям ӧй вал, - вераз Дышетон удысысь йӧскалык ужпумъёсты тодон-эскеронъя институтлэн директорез Надежда Ураськина. - Электрон учебникъёсъя туж чурытэсь куронъёс пуктэмын. Со книгалэсь тусызъя но, пуштросэзъя но одӥг процентлы но пӧртэм луыны уг яра. Озьы ке но, вакчи дыр куспын - ар ӵоже - ми покчи классъёслы сӥзем электрон учебникъёсты лэсьтыса вуттӥм: со - Н. Баталовалэн «Ӟеч-а, бур-а удмурт кыл. 1-4 классъёс», Юлия Байтеряковалэн «Удмурт кыл. 1-4 классъёс» но Людмила Бусыгиналэн «Лыдӟон книга. 1-4 классъёс» учебникъёссы. Вуоно арын чакламын 5-тӥ - 9-тӥ классъёслы удмурт кылъя но литературая дышетскон книгаослэсь электрон версиоссэс лэсьтыны.Электрон учебникъёсты лэсьтон бордын тыршизы удмурт программистъёс Виталий Пронин, Григорий Григорьев но ӟуч пияш Алексей Потапов. Вераны кулэ, та электрон учебникъёс, книгаосынызы ӵошатыса, трослы узыргес: отчы уногес творческой ужъёс, текстъёс пыртэмын, пӧлазы вань тестъёс, кыллюкам, энциклопедия но аудирование. Удмурт кырӟанъёсты, текстъёсты но калык визьёсты куараен гожтыны юрттӥськизы Удмурт театрысь артистъёс.Кылиз на возьманы, ку люкаськоз комиссия но учебникъёсты федерал перечне пыртоз. Кызьы ивортӥз шаерысьтымы Дышетонъя но наукая министрлэн воштӥсез Игорь Белозорёв, со луоз вуоно арын гинэ. Уго туэ дышетскон арлы перечень кылдытэмын ни.Мария Векшина Туспуктӥз А. Горбунов  Теги: ужпум  